COMEMORAREA UNUI VEAC ȘI JUMĂTATE 
DE ȘCOALĂ ROMÂNEASCĂ IN TURTUCAIA 
Discurs rostit la Turtucaia în ziua de 22 Mai 7927. 


Ziua de astăzi nu este excepţională numai față de cele 
obișnuite, este excepțională chiar între cele excepţionale. 
Evenimentul pe care-l sărbătorim astăzi nu numai încântă, 
dar și uimește; din el nu pleacă numai un fior de mândrie, 
dar am putea zice un fior de minune. 

Aci, la sudul Dunării, unde strămoșii noștri au cedat 
repede pasul popoarelor străine ; aci, unde aripa românismului 
oficial nu s'a întins decât sporadic, să găsești o școală ro- 
mânească, veche de 150 de ani, cum nu vor fi existând 
multe școli nici dincolo de Dunăre, unde românismul a fost 
mai compact și s'a putut apăra mai bine! 

O şcoală durabilă nu este un accident și nici o creație 
artificială. O școală n'o poți sădi într'un pământ care n'o 
vrea și mai mult chiar, într'un pământ care n'o cere. Lumina 
n'o poţi vâri cu de-a sila în suflete, ca într'o casă. Dar chiar 
dacă sila ar avea vreo putere, e momentul să spunem că pe ` 
aceste meleaguri au fost puteri care voiau să nu fie, iar nu 
să fie școală românească. Și totuși, o asemenea școală s'a 
întemeiat acum o sută cincizeci de ani! S'a întemeiat și a 
durat ca. o candelă care strălucea neîntrerupt lângă icoană, 
modestă, dar vigilentă, umilă, dar sfântă. Cât timp autori- 
tatea Statului nostru nu se întindea pe aici, dânsa i-a ținut 
locul; iar când stăpânirea noastră s'a lăţit prin locurile ace- 
stea, dânsa i-a dat cea mai bună mărturie a drepturilor 

noastre. Ea spune că drepturile acestea nu sunt de ieri de 
alaltăieri, și nu decurg din lăcomie imperialistă, ci au 
temeiuri mai adânci și mai sacre, tot așa cum au avut 
toate revendicările noastre. Oriunde am râvnit să ne în- 
tindem, n'am făcut-o ca să robim pe alții, ci ca să desrobim 
pe-ai noştri. Și dacă vremurile au adus printre ai noștri și 
alte seminții străine, noi le zicem: staţi liniștite pe locurile 
unde va adus destinul, noi am suferit prea mult pentru 
a face pe alţii să sufere; prindeţi-vă în hora noastră și potri- 
viți-vă pasul după cântecele noastre, care sunt așa făcute, 
că pot să mângâie pe oricine și să exprime voia orișicui. 

Școala din Turtucaia a fost opera spontană a sufletului 
românesc, înfipt puternic pe aceste meleaguri sbuciumate. 

Se cuvine totuși să recunoaștem că stăpânirea otomană 
a fost tolerantă și nu sa gândit să prigonească acest umil 
focar de lumină. Și dacă observăm că turcii nu se purtau 
la fel cu alte popoare creștine căzute sub stăpânirea lor, 
această excepţie n'a fost numai spre folosul, dar și spre 
cinstea noastră. Aceasta dovedește încă o latură frumoasă 
a sufletului românesc, grație căreia ai noștri sau putut 
bucura de un tratament de favoare: perfecta lor loialitate 
față de Statul căruia aparțineau. 

Oricare vor fi fost simţimintele lui intime, pretutindeni 
poporul nostru a fost mai corect și credincios, niciodată n'a 
turburat cu uneltiri urîte rânduiala țării în cuprinsul căreia 
se găsea. Şi poate și de asta, la ziua mare a socotelilor, Dum- 
nezeu l-a avut mai deaproape în grija sa cerească, 

După 1878, când puterea turcească a fost împinsă mai 
spre sud și pe locurile acestea a venit altă stăpânire, a început 
o eră mai aspră pentru instituţiile noastre, deși lealitatea po- 
porului român trecuse neștirbită în zestrea noului stăpânitor. 

Și când ne gândim că la schimbarea stăpânirii ajutasem 
şi noi cu armatele noastre! 

Soarta ne-a pus veșnic în grele dileme. Când am pornit 
deunăzi să desrobim Ardealul, părea că jertfim Basarabia. 
Tot așa când am pornit război în 1877, câștigam indepen- 

denţa României, dar agravam prin preschimbările generale 
ale războiului, destinele Românilor din sudul Dunării. 

Și totuși există o răsplată pentru cugetul drept și curat! 

Și acum, când cei 150 de ani ai eroicei școale se come- 
morează între fruntariile României, se cuvine să pomenim 
cu pioasă recunoștință, șirul de apostoli cari au întreținut 
graiul nostru și au crescut copiii cu carte românească. Amintim 
pe lângă dascălii localnici, pe cei ce veneau de aiurea cu toiag 
de pelerini, adevăraţi rapsozi, care băteau drumurile cu 
cărțile în traistă, părăsindu-și liniștea de acasă, pentru a se 
devota aicea cauzei naţionale. Astăzi nu mai putem prididi 
de profesorii dela periferie, cari își cer detașarea la centru. 
Au fost totuși vremuri, în care apostolatul nu era o vorbă 
deșartă și dascălii din Capitală veneau aci la Turtucaia, în 
condiţii nesigure și grele, pentru a nu lăsa să se frângă stâlpul 
conștiinței românești. 

Pe dascălii morți să-i deștepte pomenirea unui neam care 
știe cât datorește sacrificiului înaintaşilor. Pentru cei vii, 
am adus insigne de distincţie și cinstire. Celor ce vor 
veni în viitor, nu le-ași putea spune mai cuprinzător și mai 
bine decât rostind această frază: « Urmaţi pilda și fiți la 
înălțimea acelor cari au fost.» 

